**Referat af generalforsamling i Bofællesskabet Bakken den 23. april 2010**

**Pkt. 1 Valg af dirigent**

Dan Mølholm (hus 4) blev valgt med akklamation

**Pkt. 2 Valg af referent**

Anne-Dorthe Hestbæk (hus 9) blev valgt.

**Pkt. 3 Regnskab 2009**

Kasserer Jens Keiding gennemgik I/S regnskabet samt regnskab for grundejerforeningen. Den kritiske revisionsrapport blev gennemgået. Der var en kort snak om, om man skal ’overbudgettere’ og dermed oparbejde et større eller mindre overskud.

Kassereren bemærkede, at der var kommet mange flere ekstraopgaver på kassererens skuldre gennem det seneste årti.

Gerda Herbøl udtrykte skuffelse over manglende ros for altid at aflevere det nødvendige bilag samtidig med regningen.

Regnskabet blev herefter godkendt.

**Pkt. 4 Budget 2010 og pkt. 5 Fastsættelse af kontingent for 2010 (slået sammen)**

Erik Andersen (hus 13) stillede et ændringsforslag om at tage kr. 25.000 til projektering af fælleshustorv ud af anlægsbudgettet. Der var 2 stemmer for og resten imod ændringsforslaget. Det blev præciseret, at bevillingen IKKE indbærer en godkendelse af skitseprojektet til Fælleshustorvet.  En evt. skitse skal behandles og godkendes på Fællesmøde.

Herefter blev det samlede budget vedtaget med meget stort flertal.

Fastsættelse af kontingent: Der var to forslag til afstemning. Det mest vidtgående forslag om at fastsætte (bevare) kontingentet på 2.359 blev vedtaget med 22 stemmer mod 19. Således faldt forslaget om de 2.443 kr., som svared til bestyrelsens budgetforslag.

**Pkt. 6 Formandens beretning**

Arne fremhævede en række vigtige ændringer og nyskabelser i det gamle år:

* Ny indkørsel til bofællesskabet
* En smuk og bugtet sti gennem æbleplantagen
* Stop volden – bag fælleshuset
* Gården: Fra 3 til 2 boliger. Nyt køkken til Brigitte og Søren samt nyt soveværelse til Ilse
* Vandlækkene + hus 24-25’s mgl. tilslutning til vandmålingen blev der rettet op på
* Nye bofæller i hus 1 + årets nye baby, Peter 6
* Gode arbejdsweekender med masser af initiativ og synlige resultater
* ”Urtekolonien” fortsætter på Nordmarken – den er tilmed i vækst
* Trivselsweekend på Galgebjerggård
* Dogmemiddag i Asiens tegn (friterede kakerlakker og spring rolls med indrullerede orme)

**Pkt. 7 Fordelingsprincipper for varmeanlæg, varme og vand**

Der var en diskussion af, hvilket forhold der afspejler den reelle fordeling af hhv varme- og vandforbrug. Der havde været en almen opfattelse af en standardfordeling på 60% fra vand/40% fra varme. En granskning af varmedeklarationen viste imidlertid, at hvis fyrgruppen ikke kan blive enig, er det i varmedeklarationen fastsat, at hele udgiften fordeles efter m2, altså varmeforbrug.

Arne frafaldt sit forslag om en ny fordeling på fx 80-20%, da det viste sig, at en sådan ændring af varmedeklarationen skal tinglyses på samtlige matrikler for at have gyldighed.

**Pkt. 8 Tidsfrister og gebyrer**

Ingen ændringer

**Pkt. 9 Indkomne forslag – bestyrelsen**

Der var tilslutning til bestyrelsens forslag til forretningsorden.

Fra Erik Andersen var indkommet tre forslag.

1. Udredning af drænforhold ifm det nys etablerede ’vandland’. Foreslås gennemført af kommunen (gratis, om muligt). Arne mente, det ville være nødvendigt at bede Hedeselskabet lave undersøgelsen, hvilket vil gøre det nødvendigt at afsætte 20.000,- til det. Erik mente, at vi selv kan skaffe drænkort fra Hedeselskabet. Generalforsamlingen anerkendte, at det er en vigtig udfordring at komme videre med. Emnet sættes på fællesmøde.

2. Iværksættelse af professionel undersøgelse af risici for vores huse som følge af den høje vandstand i søen. Det blev vedtaget af afvente en evt. beslutning herom til resultatet af forslag 1 foreligger.

3. Forslag om at diskutere realiteterne i og etablering af nyt fælleshustorv. Punktet var blevet behandlet tidligere på generalforsamlingen.

Der blev generelt efterlyst, at vi som bofæller hver især tager ansvar for at gå i clinch med de udfordringer, vi ofte påpeger for hinanden, men glemmer at lægge en arbejdsindsats i. Yd **dit** bidrag til et stærkt og smukt bofællesskab!

**Pkt. 10 Valg af formand og kasserer**

Formand og kasserer blev genvalgt. Formanden understregede, at bestyrelsen ikke har haft succes med at finde en kandidat, der vil indtræde i bestyrelsen mhp at blive formand næste år.

**Pkt. 11 Valg af øvrig bestyrelse og suppleanter**

Mik (11), Karen Sofie (8) og Jørgen S (17) blev genvalgt til generalforsamlingens fulde tilfredshed. Erik (13) og og Bo (1) blev nyvalgt til bestyrelsen. Gerda Herbøl og Mette Iversen 24 blev valgt som suppleanter.

**Pkt. 12 Valg af ekstern revisor, interne kritiske revisorer og suppleanter**

Genvalg af eksterne RIR, Kim Simonsen og Mikael (ja nærmest hele familien) Hegaard blev genvalgt som interne kritiske revisorer, Morten Andersen genvalgt som suppleant.

**Pkt. 13 Evt.**

Peter Sømand kommer med et oplæg om betydningen af de ændrede drænforhold for hus 2 på et fællesmøde.

Der var en tak til bestyrelsen (herunder de afgående medlemmer) for veludført indsats i det forgangne år.

**Pkt. 14 Øl, vin og ost**

Punktet lod sig ikke gennemføre. Enten var noget glemt, eller også er den finansielle krise slået igennem på Bakken.

Anne-Dorthe Hestbæk den 25. April 2010

Formand Arne Ullum d. Dirigent Dan Mølholm d.